CELEX: 32022D1022
Language: mt
Date: 2022-06-09 00:00:00
Title: Deċiżjoni tal-Kunsill (UE) 2022/1022 tad-9 ta’ Ġunju 2022 dwar l-iffirmar, f’isem l-Unjoni Ewropea, tal-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli dwar Materji speċifiċi għat-Tagħmir tal-Minjieri, Agrikolu u tal-Kostruzzjoni (il-Protokoll tal-MAC)

29.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 172/1
               
            
         DEĊIŻJONI TAL-KUNSILL (UE) 2022/1022
         tad-9 ta’ Ġunju 2022
         dwar l-iffirmar, f’isem l-Unjoni Ewropea, tal-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli dwar Materji speċifiċi għat-Tagħmir tal-Minjieri, Agrikolu u tal-Kostruzzjoni (il-Protokoll tal-MAC)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 81(2), il-punti (a), (c) u (e), flimkien mal-Artikolu 218(5) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     L-Unjoni qed taħdem għat-twaqqif ta’ żona ġudizzjarja komuni bbażata fuq il-prinċipju tar-rikonoxximent reċiproku ta’ deċiżjonijiet ġudizzjarji.
                  
               
                     (2)
                  
                  
                     Il-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli dwar Materji speċifiċi għat-Tagħmir tal-Minjieri, Agrikolu u tal-Kostruzzjoni (il-‘Protokoll tal-MAC’) li ġie adottat fi Pretoria fit-22 ta’ Novembru 2019, jagħti kontribut utli għar-regolament ta’ dawk il-materji fil-livell internazzjonali. Hu għalhekk preferibbli li d-dispożizzjonijiet tal Protokoll tal-MAC ikunu applikati mill-aktar fis possibbli.
                  
               
                     (3)
                  
                  
                     Uħud mill-materji trattati fil-Protokoll tal-MAC jaffettwaw ir-Regolamenti (KE) Nru 593/2008 (1), (UE) Nru 1215/2012 (2) u (UE) 2015/848 (3) tal-Parlament Ewropew u tal-Kunsill. L-Unjoni għalhekk għandha kompetenza esklużiva fuq dawk il-materji, filwaqt li l-materji l-oħra ma jaqgħux taħt dik il-kompetenza.
                  
               
                     (4)
                  
                  
                     Il-Kummissjoni nnegozjat il-Protokoll tal-MAC f’isem l-Unjoni, għall-partijiet li jaqgħu taħt il-kompetenza esklużiva tal-Unjoni.
                  
               
                     (5)
                  
                  
                     L-Artikolu XXIV(1) tal-Protokoll tal-MAC jipprevedi li l-organizzazzjonijiet reġjonali għall-integrazzjoni ekonomika li għandhom kompetenza fuq ċerti materji rregolati mill-Protokoll tal-MAC ikunu kapaċi jiffirmaw, jaċċettaw, japprovaw jew jaderixxu ma’ dan il-Protokoll.
                  
               
                     (6)
                  
                  
                     L-Artikolu XXIV(2) tal-Protokoll tal-MAC jipprevedi li, fil-mument tal-iffirmar, tal-aċċettazzjoni, tal-approvazzjoni jew tal-adeżjoni, għandha ssir dikjarazzjoni minn organizzazzjoni reġjonali għall-integrazzjoni ekonomika li tispeċifika l-materji rregolati minn dak il-Protokoll li fir-rigward tagħhom l-Istati Membri tagħha jkunu ddelegaw lil dik l-organizzazzjoni l-kompetenza. Għalhekk, jenħtieġ li l-Unjoni tagħmel tali dikjarazzjoni fil-waqt tal-iffirmar tal-Protokoll tal-MAC.
                  
               
                     (7)
                  
                  
                     L-Irlanda hija marbuta bir-Regolamenti (KE) Nru 593/2008, (UE) Nru 1215/2012 u (UE) 2015/848, u għalhekk qed tieħu sehem fl-adozzjoni ta’ din id-Deċiżjoni.
                  
               
                     (8)
                  
                  
                     F’konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhix qed tieħu sehem fl-adozzjoni ta’ din id-Deċiżjoni u mhix marbuta biha jew suġġetta għall-applikazzjoni tagħha.
                  
               
                     (9)
                  
                  
                     Jenħtieġ li l-Protokoll tal-MAC jiġi ffirmat f’isem l-Unjoni, soġġett li jkun konkluż f’data aktar tard u jenħtieġ li d-dikjarazzjoni mehmuża tkun approvata.
                  
               ADOTTA DIN ID-DEĊIŻJONI:
         
            Artikolu 1
            L-iffirmar f’isem l-Unjoni tal-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli dwar Materji speċifiċi għat-Tagħmir tal-Minjieri, Agrikolu u tal-Kostruzzjoni (il-Protokoll tal-MAC), li ġie adottat fi Pretoria fit-22 ta’ Novembru 2019, huwa b’dan awtorizzat, soġġett għall-konklużjoni tiegħu (4).
         
         
            Artikolu 2
            Id-Dikjarazzjoni mehmuża ma’ din id-Deċiżjoni għandha tiġi approvata f’isem l-Unjoni, soġġett għall-adozzjoni ta’ deċiżjoni dwar il-konklużjoni tal-Protokoll tal-MAC fi stadju aktar tard.
         
         
            Artikolu 3
            Il-President tal-Kunsill huwa b’dan awtorizzat li jaħtar il-persuna/persuni bis-setgħa li tiffirma/jiffirmaw il-Protokoll tal-MAC f’isem l-Unjoni, soġġett għall-kondizzjoni li tinsab fl-Artikolu 4.
         
         
            Artikolu 4
            Meta tiffirma l-Protokoll tal-MAC, l-Unjoni għandha tagħmel id-dikjarazzjoni mehmuża ma’ din id-Deċiżjoni, f’konformità mal-Artikolu XXIV(2) tal-Protokoll tal-MAC.
         
         
            Artikolu 5
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, id-9 ta’ Ġunju 2022.
            
               
                  Għall-Kunsill
               
               
                  Il-President
               
               É. DUPOND-MORETTI
            
         
         
            (1)  Ir-Regolament (KE) Nru 593/2008 tal-Parlament Ewropew u tal-Kunsill tas-17 ta’ Ġunju 2008 dwar il-liġi applikabbli għall-obbligazzjonijiet kuntrattwali (Ruma I) (ĠU L 177, 4.7.2008, p. 6).
         
            (2)  Ir-Regolament (UE) Nru 1215/2012 tal-Parlament Ewropew u tal-Kunsill tat-12 ta’ Diċembru 2012 dwar ġurisdizzjoni u r-rikonoxximent u l-eżekuzzjoni ta’ sentenzi fi kwistjonijiet ċivili u kummerċjali (ĠU L 351, 20.12.2012, p. 1).
         
            (3)  Ir-Regolament (UE) 2015/848 tal-Parlament Ewropew u tal-Kunsill tal-20 ta’ Mejju 2015 dwar proċedimenti ta’ insolvenza (ĠU L 141, 5.6.2015, p. 19).
         
            (4)  It-test tal-Protokoll tal-MAC ser jiġi ppubblikat flimkien mad-Deċiżjoni dwar il-konklużjoni tiegħu.
      
      
         
            Dikjarazzjoni skont l-Artikolu XXIV(2) li tikkonċerna l-kompetenza tal-Unjoni Ewropea dwar materji rregolati mill-Protokoll għall-Konvenzjoni dwar il-Garanziji Internazzjonali fuq it-Tagħmir Mobbli dwar Materji speċifiċi għat-Tagħmir tal-Minjieri, Agrikolu u tal-Kostruzzjoni (il-Protokoll tal-MAC), li ġie adottat fi Pretoria fit-22 ta’ Novembru 2019, li fir-rigward tiegħu l-Istati Membri ttrasferew il-kompetenza tagħhom lill-Unjoni Ewropea
            
               1.   
               
                  L-Artikolu XXIV(1) tal-Protokoll tal-MAC jipprevedi li l-organizzazzjonijiet reġjonali għall-integrazzjoni ekonomika li huma kkostitwiti minn Stati sovrani u li għandhom kompetenza fuq ċerti materji rregolati mill-Protokoll tal-MAC jistgħu jiffirmawh, bil-kundizzjoni li jagħmlu d-dikjarazzjoni msemmija fl-Artikolu XXIV(2). L-Unjoni Ewropea ddeċidiet li tiffirma l-Protokoll tal-MAC u b’dan qed tagħmel din id-dikjarazzjoni.
               
            
            
               2.   
               
                  Il-Membri attwali tal-Unjoni Ewropea huma r-Renju tal-Belġju, ir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika tal-Kroazja, ir-Repubblika Taljana, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, l-Ungerija, ir-Repubblika ta’ Malta, ir-Renju tan-Netherlands, ir-Repubblika tal-Awstrija, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Repubblika Slovakka, ir-Repubblika tal-Finlandja u r-Renju tal-Iżvezja.
               
            
            
               3.   
               
                  Madankollu, din id-dikjarazzjoni ma tapplikax għar-Renju tad-Danimarka, f’konformità mal-Artikoli 1 u 2 tal-Protokoll 22 dwar il-pożizzjoni tad-Danimarka, li huwa anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.
               
            
            
               4.   
               
                  Din id-dikjarazzjoni ma hijiex applikabbli fil-każ tat-territorji tal-Istati Membri li fihom it-Trattat dwar il-Funzjonament tal-Unjoni Ewropea ma japplikax u hija mingħajr preġudizzju għal tali atti jew pożizzjonijiet li jistgħu jiġu adottati skont il-Protokoll tal-MAC mill-Istati Membri ikkonċernat f’isem u fl-interessi ta’ dawk it-territorji.
               
            
            
               5.   
               
                  Fir-rigward ta’ materji rregolati mill-Protokoll tal-MAC, l-Unjoni Ewropea eżerċitat il-kompetenza tagħha billi adottat ir-Regolament (UE) Nru 1215/2012 tal-Parlament Ewropew u tal-Kunsill tat-12 ta’ Diċembru 2012 dwar il-ġurisdizzjoni u r-rikonoxximent u l-eżekuzzjoni ta’ sentenzi fi kwistjonijiet ċivili u kummerċjali (1) (l-Artikolu IX tal-Protokoll tal-MAC — “Modifika tad-dispożizzjonijiet rigward miżuri proviżorji sakemm issir determinazzjoni finali”), ir-Regolament (UE) 2015/848 tal-Parlament Ewropew u tal-Kunsill tal-20 ta’ Mejju 2015 dwar proċedimenti ta’ insolvenza (2) (l-Artikolu X tal-Protokoll tal-MAC — “Rimedji dwar l-Insolvenza” — u l-Artikolu XI tal-Protokoll tal-MAC — “Assistenza għall-insolvenza”) u r-Regolament (KE) Nru 593/2008 tas-17 ta’ Ġunju 2008 dwar il-liġi applikabbli għall-obbligazzjonijiet kuntrattwali (Ruma I) (3) (l-Artikolu VI tal-Protokoll tal-MAC — “Għażla tal-liġi applikabbli”).
               
            
            
               6.   
               
                  Il-kompetenza tal-Unjoni Ewropea skont it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, hi minnha nnifisha, soġġetta għal żvilupp kontinwu. Fil-qafas tat-Trattati, l-istituzzjonijiet kompetenti jistgħu jieħdu deċiżjonijiet li jiddeterminaw il-firxa tal-kompetenza tal-Unjoni Ewropea. Għalhekk, l-Unjoni tirriżerva d-dritt li temenda din id-dikjarazzjoni kif xieraq, mingħajr ma dan jikkostitwixxi prerekwiżit għall-eżerċizzju tal-kompetenza tagħha fir-rigward ta’ materji rregolati mill-Protokoll tal-MAC.
               
            
            
               (1)  ĠU L 351, 20.12.2012, p. 1.
            
               (2)  ĠU L 141, 5.6.2015, p. 19.
            
               (3)  ĠU L 177, 4.7.2008, p. 6.